EA ควง NEX วิ่งคึก! เก็งกำไร Q3 โตแรง ธุรกิจ “อีวี” หนุน เร่งส่งมอบบัส-บรรทุกไฟฟ้า
EA ควง NEX วิ่งคึก! คาดนักลงทุนเข้าซื้อเก็งกำไร คาดผลงานไตรมาส 3/65 โตแรง รับธุรกิจ “อีวี” หนุน เร่งส่งมอบบัส-บรรทุกไฟฟ้าครึ่งปีหลัง โบรกวางราคาเป้าหมาย EA ที่ 101 บ. และ NEX เป้า 21.6 บ.
EA ควง NEX วิ่งคึก! เก็งกำไรไตรมาส 3/65 โตแรง รับธุรกิจ “อีวี” หนุน เร่งส่งมอบบัส-บรรทุกไฟฟ้าครึ่งปีหลัง
6 ก.ย. 2565

ผู้สื่อข่าวรายงานว่า วันนี้ (6 ก.ย.65)ณ เวลา 10:54 น. ราคาหุ้นบริษัท พลังงานบริสุทธิ์ จำกัด (มหาชน) หรือ EA อยู่ที่ระดับ 85.75 บาท บวก 3 บาท หรือ 3.63% สูงสุดที่ระดับ 86 บาท ต่ำสุดที่ระดับ 83.25 บาท ด้วยมูลค่าซื้อขาย 794.96 ล้านบาท
ขณะเดียวกันราคาหุ้น บริษัท เน็กซ์ พอยท์ จำกัด (มหาชน) หรือ NEX อยู่ที่ระดับ 18.30 บาท บวก 0.40 บาท หรือ 2.23% สูงสุดที่ระดับ 18.40 บาท ต่ำสุดที่ระดับ 18 บาท ด้วยมูลค่าซื้อขาย 111.64 ล้านบาท
ทั้งนี้ นายสุวัฒน์ สินสาฎก กรรมการผู้จัดการ บริษัทหลักทรัพย์ที่ปรึกษาการลงทุน เอฟเอสเอส อินเตอร์เนชั่นแนล หรือ FSSIA เปิดเผยหลังการไปเยี่ยมชมโรงงานผลิตแบตเตอรี่ของ EA และโรงงานผลิตยานยนต์ไฟฟ้า ที่ EA กับ NEX ร่วมกันจัดตั้งว่า ตนมีมุมมองเชิงบวกต่อพัฒนาการธุรกิจ EV ของบริษัท โดยแนวโน้มการเติบโตของ EA และ NEX ในช่วงครึ่งปีหลังนี้ ตลอดจนถึงปี 2567 จะผลักดันโดยรายได้และกำไรที่ชัดเจนจากธุรกิจ EV รวมถึงการเติบโตในตลาดรถบรรทุกหัวลาก
สำหรับกำไรสุทธิของ NEX ในไตรมาส 3 คาดการณ์ว่าจะอยู่ที่ราว 100-150 ล้านบาท และเพิ่มขึ้นเป็น 400 ล้านบาท ในงวดไตรมาส 4 เนื่องมาจากการส่งมอบ e-bus ในไตรมาส 3 และรถบรรทุกหัวลากไฟฟ้าในไตรมาส 4 ส่วน EA คาดจะมีกำไรสุทธิงวดไตรมาส 3 อยู่ที่ 300 ล้านบาท และ 800 ล้านบาท ในงวดไตรมาส 4 ซึ่งถูกผลักดันด้วยรายได้จากโรงงานแบตเตอรี่ที่ถือหุ้นอยู่ 100%
อีกทั้งยังมีโรงงานผลิต EV ที่ร่วมกับ NEX สัดส่วน 65% และการถือหุ้นใน NEX อีก 45% เป็นปัจจัยสนับสนุนการเติบโต ดังนั้นจึงมองว่าราคาหุ้น EA และ NEX จะ Outperform ในช่วงเดือนข้างหน้า โดยกำหนดราคาเป้าหมายของ EA ไว้ที่ 101 บาท ส่วน NEX กำหนดราคาเป้าหมายไว้ที่ 21.60 บาท